Jornades de portes obertes hui, el divendres i el dissabte en els espais arqueològics de Sagunt pel Dia Internacional dels Museus
18 de maig 2022

![](/media/lvqn424w/c1_mini_m1_diamuseos22_img_9798.jpg?width=850&height=566.9886363636364)

Sagunt commemora un any més el Dia Internacional dels Museus, efemèride que se celebra hui, 18 de maig, enguany sota el lema _El poder dels museus_. Per això, des d'este dimecres al matí la delegació de Turisme de l'Ajuntament ha començat amb la programació d'activitats per esta jornada i que s'estendrà també al divendres i el dissabte.

Així, s'han organitzat dues jornades de portes obertes en els espais arqueològics més emblemàtics com són la Via del Pòrtic i la Domus dels Peixos. Hui ha sigut la primera d'estes jornades i el dissabte, de 10.00 a 14.00 hores, es repetirà en ambdós espais. Hi haurà passes de mitja hora perquè el públic puga descobrir els dos museus i l'entrada és gratuïta i no és necessari reservar.

![](/media/xkhnx3gl/c2p_diamuseos22_img_9817.jpg?width=400&height=267)A més a més, el divendres a la vesprada l'Associació Saguntum Augusta presentarà la conferència _Les cases romanes i viles de camp_ a càrrec de Valentín Cabrera. Serà a les 18.00 hores en el museu de la Via del Pòrtic i, seguidament, hi haurà una breu exhibició de _Lluita de legionaris_. Per a assistir a l'activitat de la vesprada sí que es requereix reserva prèvia a través del departament de Turisme contactant a través dels següents telèfons: al 96 265 58 59; 96 269 04 02 ó 637 80 12 66.

D'altra banda, el Museu Històric de Sagunt oferirà també una visita guiada hui a les 18.00 hores. Està situat a la casa del Mestre Penya, un edifici gòtic del s. XIV, que mostra una important col·lecció de peces arqueològiques procedents d'excavacions i troballes que s'han realitzat a la ciutat. Per a este espai es pot reservar trucant al telèfon 962 61 72 60.

**«El poder dels nostres museus és cada vegada major, ja que són generadors de cultura i representen amb peces úniques el llegat cultural i la importància que ha tingut el nostre municipi al llarg de totes les civilitzacions»**, ha manifestat la regidora delegada de Turisme, Natalia Antonino, seguint el fil d'esta efemèride i del lema d'esta edició.

La Via del Pòrtic és un espai arqueològic museitzat únic a la Comunitat Valenciana. Consta de les restes d'una via romana porticada, tavernes i edificis funeraris sagrats. La Domus dels Peixos (s. II d. C.) és un habitatge romà que conserva les seues diferents estances ordenades al voltant d'un atri.

Com cada any des de 1977, el 18 de maig se celebra a tot el món el Dia Internacional dels Museus. En esta ocasió sota el lema _El poder dels museus_ amb la intenció de transformar el món i apreciar i valorar com llocs de descobriment ensenyen el passat i obrin les ments a noves idees, dos passos essencials per a construir un futur millor.

![](/media/w12n0tno/c3_diamuseos22_img_9803.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/inici-programacio-dia-internacional-dels-museus-sagunt-2022-05-18/ "Facebook")
*   [](http://twitter.com/share?url=https://aytosagunto.es/va/actualitat/inici-programacio-dia-internacional-dels-museus-sagunt-2022-05-18/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/inici-programacio-dia-internacional-dels-museus-sagunt-2022-05-18/ "Linked In")
*   [](mailto:?body=https://aytosagunto.es/va/actualitat/inici-programacio-dia-internacional-dels-museus-sagunt-2022-05-18/)